b'\n_START_ARTICLE_\nSpopad za mejni prehod Ro\xc5\xbena Dolina\n_START_PARAGRAPH_\nSpopad za mejni prehod Ro\xc5\xbena Dolina se je zgodil 28. junija 1991 v Ro\xc5\xbeni dolini, naselju s pribli\xc5\xbeno 1000 prebivalci, ki se nahaja 1,5 km ju\xc5\xbeno od mesta Nova Gorica._NEWLINE_Za uradni za\xc4\x8detek vojne za Slovenijo velja 27. junij 1991. Vojna pa se je za\xc4\x8dela na Primorskem \xc5\xbee\xc2\xa0\xc2\xbbdan prej\xc2\xab\xc2\xa0in sicer 26. junija 1991. Zve\xc4\x8der tega dne, ko so v Ljubljani proslavljali osamosvojitev, je bila Primorska \xc5\xbee okupirana. Enote Jugoslovanske ljudske armade so iz voja\xc5\xa1nice Ilirska Bistrica za\xc4\x8dele svoj pohod na mejne prehode z Italijo \xc5\xbee 26. junija 1991 ob 13.15 uri.\n_START_SECTION_\nZasedba mejnega prehoda\n_START_PARAGRAPH_\nEnota JLA, ki je bila namenjena na gori\xc5\xa1ko, je zaradi zapore na Rebrnicah izbrala dalj\xc5\xa1o pot in zaradi oviranja s te\xc5\xbeavo prispela v voja\xc5\xa1nico v Vipavi. Naslednji dan je okrepljena z vojaki iz voja\xc5\xa1nice v Vipavi nadaljevala pot proti gori\xc5\xa1ki in proti mednarodnima mejnima prehodoma Vrtojba in Ro\xc5\xbena Dolina._NEWLINE_V \xc4\x8detrtek 27. junija 1991 okoli 18.40 ure je enota JLA prispela pred mednarodni mejni prehod Ro\xc5\xbena Dolina pri Novi Gorici. Enoto JLA je sestavljalo 117 vojakov, 5 tankov, 14 tovornjakov, 11 terenskih vozil, vozilo z lansirnim mostom in delovno vozilo. Vodil jo je oficir Eduard Kova\xc4\x8di\xc4\x87 iz vipavske voja\xc5\xa1nice. Na mejnem prehodu je bilo samo nekaj mili\xc4\x8dnikov, ki so opravljali redno delo, enota PEM (posebna enota Milice) je zapustila prehod \xc5\xbee ob 12. uri, pripadnikov TO (teritorialna obramba) pa ni bilo na prehodu. Tanki in vojaki so obkolili obmo\xc4\x8dje mejnega prehoda. Ob 19.30 uri je iz voja\xc5\xa1nice Aj\xc5\xa1evica s tovornjakom na prehod pri\xc5\xa1lo \xc5\xa1e 20 zveznih mili\xc4\x8dnikov. Vodil jih je in\xc5\xa1pektor, ki je od slovenskih mili\xc4\x8dnikov zahteval, da mu predajo mejni prehod. Po pogajanjih so mili\xc4\x8dniki ob 22. uri predali in zapustili mejni prehod. Dogajanje so z \xc5\xbevi\xc5\xbeganjem in glasnim neodobravanjem pospremili ob\xc4\x8dani, ki so se zbrali v Ro\xc5\xbeni Dolini._NEWLINE_Naslednji dan, 28. junija je v Ro\xc5\xbeni Dolini pred mejnim prehodom protestiralo \xc5\xa1e ve\xc4\x8d ob\xc4\x8danov, v popoldanskem \xc4\x8dasu jih je bilo pribli\xc5\xbeno tristo do \xc5\xa1tiristo. Promet \xc4\x8dez mednarodni mejni prehod je potekal normalno, prav tako tudi promet po dolini._NEWLINE_Vojaki niso bili seznanjeni s polo\xc5\xbeajem v katerem so se zna\xc5\xa1li. V voja\xc5\xa1nicah so jim dejali, da gredo na mejo zaradi obrambe pred zunanjim sovra\xc5\xbenikom. Kriminalista Du\xc5\xa1ica Birsa in Julij Levpu\xc5\xa1\xc4\x8dek sta naredila letake, jih razdelila med vojake in jih tako seznanila z njihovo resni\xc4\x8dno vlogo.\n_START_SECTION_\nSpopad v Ro\xc5\xbeni Dolini\n_START_PARAGRAPH_\nZaradi zavarovanja napada v Ro\xc5\xbeni Dolini, so enote Teritorialne obrambe okoli 18. ure postavile zasedo ob magistralni cesti v Ro\xc5\xbeni Dolini. Zasedo so postavila pri gostilni Pri bajti, v zasedi so bili dva voda 2. \xc4\x8dete 611. odreda za posebne namene in 2. vod 125 \xc4\x8dete za PDD (protidiverzantsko delovanje). Namen zasede je bil onemogo\xc4\x8diti dovoz okrepitve iz voja\xc5\xa1nice Aj\xc5\xa1evica enoti na mejnem prehodu v Ro\xc5\xbeni Dolini. Za prepre\xc4\x8ditev premika enoti JLA na MMP Vrtojba proti \xc5\xa0empetru in Ro\xc5\xbeni Dolini je bil severovzhodno od MMP Vrtojba postavljen 3. vod 125. \xc4\x8dete za PDD. Za zavarovanje severne strani Ro\xc5\xbene Doline pa so bili tam pripadniki 1. voda 125. \xc4\x8dete za PDD. Popoldne so bili v Ro\xc5\xbeno Dolino poslani \xc5\xa1tirje kriminalisti iz UNZ Nova Gorica, ki so neuspe\xc5\xa1no posku\xc5\xa1ali odstraniti ob\xc4\x8dane, ki so protestirali._NEWLINE_Koordinacijska podskupina za severno Primorsko se je pred napadom v Ro\xc5\xbeni Dolini umaknila iz sede\xc5\xbea UNZ v Novi Gorici na tajno lokacijo ob tovarni Gostol v Novi Gorici v bli\xc5\xbeini dr\xc5\xbeavne meje._NEWLINE_Za napad na enoto JLA je bila v Ro\xc5\xbeni Dolini poslana skupina devetih pripadnikov diverzantske skupine, katero je vodil major Sre\xc4\x8dko Lisjak. Oddelek PEM (posebna enota Milice) pod vodstvom in\xc5\xa1pektorja Franca \xc5\xa0umandla je zavaroval smer proti 500 metrov oddaljeni karavli Rafut. Teritorialci so zavzeli polo\xc5\xbeaje za hi\xc5\xa1ami severno od Vipavske ceste v Ro\xc5\xbeni Dolini in ob 19.20 uri napadli vojake na mejnem prehodu._NEWLINE_Napad je presenetil vojake in ob\xc4\x8dane. Ob\xc4\x8dani so se ob napadu razbe\xc5\xbeali, v spopadu jih je bilo ranjenih \xc5\xa1est._NEWLINE_Teritorialci so s protitankovskem oro\xc5\xbejem armbrustom zadeli tank v kri\xc5\xbei\xc5\xa1\xc4\x8du in delovno vozilo. Tank je kasneje zagorel, gore\xc4\x8da nafta s tanka pa je za\xc5\xbegala \xc5\xa1e tank v bli\xc5\xbeini. Presene\xc4\x8deni in demoralizirani vojaki niso streljali. Tanka na Vipavski cesti pri bencinski \xc4\x8drpalki sta po treh minutah pri\xc5\xbegala motorja in za\xc4\x8dela obra\xc4\x8dati kupoli, z mitraljezoma sta ve\xc4\x8dkrat rafalno ustrelila. Tank bli\xc5\xbee kri\xc5\xbei\xc5\xa1\xc4\x8du je usmeril kupolo proti polo\xc5\xbeajem teritorialcev in izstrelil ve\xc4\x8d rafalov. Zatem so se teritorialci umaknili za hi\xc5\xa1e._NEWLINE_Med ob\xc4\x8dani v Ro\xc5\xbeni Dolini se je najbolj zna\xc5\xa1el ob\xc4\x8dan Drago Kosma\xc4\x8d. Izkoristil je presene\xc4\x8denje in zmedo med vojaki JLA, vpadel v prostore Milice na mejnem prehodu, kjer je bilo poveljstvo enote JLA, zajel in razoro\xc5\xbeil poveljstvo enote in zvezne mili\xc4\x8dnike. Ko je streljanje ponehalo je z zajetim pripadnikom JLA , ki je imel belo zastavo, od\xc5\xa1el v kri\xc5\xbei\xc5\xa1\xc4\x8de. Tu sta pripomogla, da se je predala posadka tanka, ki je \xc5\xa1e edini deloval. Nato je Kosma\xc4\x8d v kri\xc5\xbei\xc5\xa1\xc4\x8du zbral zajete vojake in jih odpeljal 100 metrov stran od kri\xc5\xbei\xc5\xa1\xc4\x8da, kjer jim je ukazal, da so polegli._NEWLINE_Nekaj ob\xc4\x8danov je pri\xc5\xa1lo v kri\xc5\xbei\xc5\xa1\xc4\x8de, pomagali so ranjenim vojakom, ko so teritorialci ponovno za\xc4\x8deli streljati v kri\xc5\xbei\xc5\xa1\xc4\x8de. Po vpitju ob\xc4\x8danov, da je \xc5\xbee konec spopada in da so se vojaki \xc5\xbee predali, so teritorialci spoznali svojo napako in prenehali s streljanjem in se napotili v kri\xc5\xbei\xc5\xa1\xc4\x8de. Takrat sta tudi pripeljali dve re\xc5\xa1evalni vozili, re\xc5\xa1evalci so oskrbeli ranjence in jih odpeljali v bolni\xc5\xa1nico \xc5\xa0empeter pri Gorici. Kosma\xc4\x8d pa je zbral \xc5\xa1e pripadnike JLA iz poveljstva enote in zvezne mili\xc4\x8dnike in jih odpeljal k ostalim \xc5\xbee zajetim vojakom. Ob\xc4\x8dani, ki so se oboro\xc5\xbeili z oro\xc5\xbejem vojakov, so zajete vojake JLA in zvezne mili\xc4\x8dnike odvedli na dvori\xc5\xa1\xc4\x8de do 400 metrov oddaljene vulkanizerske delavnice Gr\xc4\x8da._NEWLINE_V Ro\xc5\xbeno Dolino je prispel \xc5\xa1e del enote PEM in nekaj mili\xc4\x8dnikov PM Nova Gorica. Zajete vojake so z avtobusi odpeljali v Novo Gorici na UNZ._NEWLINE_V spopadu so padli 3 vojaki, ranjenih je bilo 16 vojakov JLA in 6 ob\xc4\x8danov.\n_START_SECTION_\nSporna dejanja\n_START_PARAGRAPH_\nKoordinacijska podskupina ni poskrbela za evakuacijo prebivalcev Ro\xc5\xbene Doline in za umik ob\xc4\x8danov, ki so tam protestirali. Namesto tega se je koordinacijska podskupina umaknila sama iz sede\xc5\xbea UNZ v Novi Gorici na tajno lokacijo ob tovarni Gostol v Novi Gorici v bli\xc5\xbeini dr\xc5\xbeavne meje._NEWLINE_Lisjak Sre\xc4\x8dko bi moral pred napadom pozvati enoto JLA na predajo. Zaradi prisotnosti ob\xc4\x8danov ob napadu so ga v Srbiji v knji\xc5\xbeici Resnica o oboro\xc5\xbeenem spopadu v Sloveniji, obdol\xc5\xbeili nehumanega ravnanja s civilisti._NEWLINE_Hud incident pa se je zgodil po predaji vojakov, ko so pripadniki Lisjakove skupine streljali v kri\xc5\xbei\xc5\xa1\xc4\x8de, kjer so bili takrat ob\xc4\x8dani in ranjenci.'